Venestamismeelsete uuenduste puhul ilmneb opositsiooni pool­dav suhtumine kujukalt Th. Jakobsoni seisukohavõtus linnavolinik parun Roseni ühe esitise puhul, mida ka linnaamet toetab. Nimelt ei nõustunud Tallinna politseimeister, et tänavasiltidel oleksid nimed senise kombe  kohaselt vene, saksa ja eesti keeles, nõudes, et need oleksid üksnes vene keeles. Linnaamet pöördus selle otsuse puhul kaebusega kuberneri poole, kes aga jättis selle tagajärjeta. Nüüd soovitati siis linnavolikogus pöörduda vastavas korras kõrgemate võimude poole, et see Eestimaa kuberneri otsus ära muudetaks. Selle esitise vastu võttiski sõna Jakobson, pidades kogu seda küsi­must niivõrra "tähtsusetuks", et sel puhul ei maksaks kaebusega ärritada valitsusvõime ja nii põhjustada neid käimasoleva  venestamisreformi veel järsemale teostamisele. Rõhutades, et sel kaebu­sel poleks mingit tegelikku kasu, tähendas Jakobson edasi. "See küsimus puudutab ainult publiku tähtsusetu osa mugavust ja rii­vab riiklikku ideed ning nimelt vene keele tingimusteta esikohta… Uulitsate ümbernimetused ainuüksi vene keelde on üks neist hari­duslikest vahenditest, mis linna huvisid riivamata viib meie noor­põlve aja jooksul riigi keele põhilisele tundmisele."